‘บัวหลวง’ผุดหยวนครบชุดรับการค้าจีน
ธนาคารกรุงเทพเปิดให้บริการธุรกรรมสกุลเงินหยวนครบเซต รองรับการค้าการลงทุนไทยจีน
5 ส.ค. 2554

ธนาคารกรุงเทพเปิดให้บริการธุรกรรมสกุลเงินหยวนครบเซต รองรับการค้าการลงทุนไทยจีน 
นายฐานิศร์ ศิริโชติ ผู้จัดการฝ่ายบริการแลกเปลี่ยนและโอนเงินระหว่างประเทศ ธนาคารกรุงเทพ เปิดเผยว่า ในระยะอันใกล้การค้าการลงทุนระหว่างไทยและจีน และการใช้เงินสกุลหยวนจะมีการขยายตัว และเป็นหนึ่งในสกุลเงินหลักของการทำธุรกรรมระหว่างกัน ธนาคารจึงได้เปิดให้บริการธุรกรรมสกุลเงินหยวนครบวงจร ด้านการค้าระหว่างประเทศ
ทั้งนี้ ประกอบด้วยบริการเปิดและเรียกเก็บเงิน L/C (เลตเตอร์ ออฟ เครดิต) บริการรับและส่งเงินโอนต่างประเทศ บริการซื้อขายเงินหยวนล่วงหน้า บริการรับซื้อขายธนบัตร และบริการบัญชีเงินฝากเงินตราต่างประเทศ เพื่ออำนวยความสะดวกและตอบสนองความต้องการของลูกค้าในการลงทุนและทำการค้ากับจีนได้อย่างคล่องตัวและมีประสิทธิภาพมากยิ่งขึ้น
“การเปิดบัญชีเงินฝากสกุลเงินหยวน จะช่วยลดความเสี่ยงจากค่าเงินให้แก่ลูกค้าที่ค้าขายกับจีนทั้งด้านส่งออกและนำเข้า เพราะการชำระไม่จำเป็นต้องแปลงสกุลเงินเหมือนที่เคยเป็นมา” นายฐานิศร์ กล่าว
นายฐานิศร์ กล่าวเพิ่มเติมว่า ในส่วนบริการบัญชีเงินฝากเงินตราต่างประเทศสกุลเงินหยวน ธนาคารเปิดให้บริการทั้งลูกค้าบุคคลธรรมดาและนิติบุคคล ที่มีให้เลือกทั้งบัญชีออมทรัพย์ และประจำ นอกจากประโยชน์ด้านการค้าแล้วยังเป็นอีกทางเลือกหนึ่งในการออมเงินสำหรับลูกค้าบุคคลชาวไทยที่ถือครองเงินต่างประเทศ และลูกค้าชาวต่างชาติที่พำนักในประเทศไทยและมีธุรกรรมการรับเงินโอนจากต่างประเทศ ก่อนนำเงินดังกล่าวมาแลกเปลี่ยนเป็นสกุลเงินบาทไทยในภายหลัง ซึ่งเมื่อรวมสกุลเงินหยวนที่เป็นสกุลเงินล่าสุดแล้ว ธนาคารสามารถเปิดให้บริการบัญชีเงินฝากเงินตราต่างประเทศรวมทั้งสิ้น 14 สกุล นับได้ว่ามากที่สุดในกลุ่มของธนาคารพาณิชย์ไทยในปัจจุบัน และพิเศษสำหรับลูกค้าบุคคลที่เปิดบัญชีเงินฝากเงินตราต่างประเทศสกุลเงินหยวนและสกุลเงินอื่นๆ ยังสามารถใช้บริการบัญชีเงินฝากเงินตราต่างประเทศของท่านผ่านบริการธนาคารทางอินเตอร์เน็ต บัวหลวง ไอ แบงก์กิ้ง เพื่อตรวจสอบยอดเงินคงเหลือ ดูรายการเคลื่อนไหวของบัญชีย้อนหลัง 2 เดือน และทำรายการโอนเงินจากบัญชีเงินฝากเงินตราต่างประเทศเข้าบัญชีเงินบาทของลูกค้าเองได้ตลอด 24 ชั่วโมง